A BIZOTTSÁG HATÁROZATA
(2006. december 22.)
a 2005/393/EK határozatnak a kéknyelv betegséggel kapcsolatban korlátozás alá vont körzetek tekintetében történő módosításáról
(az értesítés a C(2006) 6970. számú dokumentummal történt)
(EGT vonatkozású szöveg)
(2007/28/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a kéknyelv betegség elleni védekezésre és felszámolására vonatkozó külön rendelkezések megállapításáról szóló, 2000. november 20-i 2000/75/EK tanácsi irányelvre (1) és különösen annak 8. cikke (3) bekezdésére,
mivel:
(1)
A 2000/75/EK irányelv megállapítja a Közösségen belüli kéknyelv betegség elleni védekezéshez szükséges ellenőrzési szabályokat és intézkedéseket, beleértve a védő- és megfigyelési körzetek kialakítását és az állatok körzetelhagyásának tilalmát.
(2)
A kéknyelv betegséggel kapcsolatos védő- és megfigyelő körzetekről, illetve az ezen körzetekből vagy ezen körzeteken keresztül történő szállításokra alkalmazandó feltételekről szóló, 2005. május 23-i 2005/393/EK bizottsági határozat (2) rendelkezik az olyan globális földrajzi területek kijelöléséről, ahol a tagállamoknak a kéknyelv betegséggel kapcsolatos védő- és megfigyelési körzeteket (a továbbiakban: korlátozás alá vont körzetek) kell létrehozniuk.
(3)
Spanyolország 2006. november 20-án arról tájékoztatta a Bizottságot, hogy a 4-es szerotípusú vírus terjedését fedezték fel a korlátozás alá vont E. körzet egyik periferikus területén. Következésképpen az említett körzetet ki kell terjeszteni, figyelembe véve a kórokozó-átvivők ökológiájáról és a jelenlegi meteorológiai helyzetről rendelkezésre álló adatokat.
(4)
2006. november 21-én Németország a kéknyelv betegség újabb, alsó-szászországi kitöréseiről tájékoztatta a Bizottságot. E megállapítások fényében Németországban a korlátozás alá vont körzet határvonalát módosítani kell.
(5)
Az Olaszország által 2006. november elején a kéknyelv betegségnek egy új szerotípus miatti kitöréséről küldött értesítést követően a 2005/393/EK határozat I. mellékletét a 2006/858/EK határozat egy új, korlátozás alá vont G. körzettel egészítette ki annak érdekében, hogy Dél-Szardínia három érintett tartományát is felvegyék a jegyzékbe. A 2005/393/EK határozat vonatkozó rendelkezéseit azonban nem egészítették ki az erre a körzetre történő hivatkozással. Ezért az egyértelműség érdekében a 2005/393/EK határozat 2. cikkében említett körzetek jegyzékét ki kell egészíteni.
(6)
A 2005/393/EK határozatot ennek megfelelően módosítani kell.
(7)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2005/393/EK határozat a következőképpen módosul:
1.
A 2. cikk első bekezdése helyébe a következő szöveg lép:
„A korlátozás alá vont körzeteket az I. mellékletben szereplő körzetekben felsorolt átfogó földrajzi térségeken belül kell kijelölni.”
2.
Az I. melléklet szövege ezen határozat mellékletével összhangban módosul.
2. cikk
Ennek a határozatnak a tagállamok a címzettjei.
Kelt Brüsszelben, 2006. december 22-én.